بلژیکین آنورس(آنتورپ) لیمانین‌دا، ایچین‌ده اولدوقلاری اویوشدوروجو ماده دولو کانتینرده ایستی‌دن راحاتسیزلانان ۲ نفر قورتولماق اوچون پلیس‌دن کؤمک ایسته‌دی.
سوداینفو سایتین‌دا یئر آلان خبره گؤره، لیمان‌دا اولان اویوشدوروجو ماده دولو کانتینرده‌کی ۲۴ و ۲۵ یاشلارین‌داکی ایکی نفر، آشیری ایستی سببی ایله اؤله‌جکلرینی دوشونه‌رک پلیسه تلفن ائتدی.
آوروپانین ان بؤیوک ایکینجی لیمانین‌دا باش وئره‌ن حادثه‌ده، پلیسین کانتینره چاتماسی تخمیناً ۲ ساعات سوردو.
پلیس، سؤزوگئدن شخصلری، اۆزرلرین‌ده آلت پالتارلاری ایله حالسیز دوشموش اولاراق تاپدی.
سوسیال مئدیاداکی پایلاشیملاردا لیمان ایشچیلرینین ایکی شخصی سرینلتمک اوچون اۆزرلرینه سو تؤکدویو گؤرولدو.
بو شخصلر "اویوشدوروجو قاچاقچیلیغین‌دان" گؤزآلتینا آلیندی.
کانتینرده‌‌کی کوکائین میقدارینا دایر آچیقلاما وئریلمه‌دی آنجاق یئرلی مئدیا "یوزلرجه کیلوگرام" اویوشدوروجو اولدوغونو ایر‌لی سوردو.
خبره گؤره، ۲۰۱۴دن بو یانا لیمان‌دا اله گئچیریله‌ن اویوشدوروجو ماده میقداری ۶ قات آرتدی، تکجه ۲۰۱۸ده ۵۰ تن‌دان چوخ اویوشدوروجو ماده اله گئچیریلدی.
